Hiab

**Hiab Oyj** (maaliskuuhun 2025 **Cargotec Oyj**) on suomalainen pörssiyhtiö, lastin- ja kuormankäsittelyalan ratkaisujen toimittaja, jonka tavoite on olla kestävien tavaravirtojen markkinajohtaja. Yhtiö perustettiin kesäkuussa 2005, kun Kone Oyj muodosti lastinkäsittelyratkaisut-toimialastaan erillisen yhtiön.

Hiabin kuormankäsittelylaitteiden avulla voidaan siirtää, nostaa, lastata ja purkaa tuotteita, laitteita ja materiaaleja maakuljetuksessa ja jakelussa. Hiab toimittaa ja huoltaa ajoneuvojen lastinkäsittelylaitteita, kuten kuormausnostureita, vaihtolavalaitteita, puutavara- ja kierrätysnostureita, ajoneuvotrukkeja ja takalaitanostimia. Hiabin tunnetuimpia tuotemerkkejä ovat Hiab Multilift -vaihtolavalaitteet, Hiab Loglift -puutavaranosturit, Hiab Jonsered -kierrätysnosturit ja Hiab Moffett -ajoneuvotrukit.

Hiabin toimitusjohtajana on toiminut Scott Phillips 1. huhtikuuta 2025 alkaen. Yhtiön hallituksen puheenjohtajana toimii Jukka Moisio..

## Cargotecista Hiabiksi
Aiemmin Cargotec-nimellä tunnettu yhtiö koostui kolmesta liiketoiminta-alueesta: Kalmar, Hiab ja MacGregor. Tuolloin yhtiö tuotti lastinkäsittelylaitteita ja -palveluita laivoille, satamiin, terminaaleihin ja paikalliseen jakeluun. Vuosina 2023–2025 Cargotec läpikävi merkittävän transformaation ja osittaisjakautumisen:
* Kalmar-liiketoiminta eriytettiin uudeksi listatuksi yhtiöksi, Kalmar Oyj:ksi. Jakautuminen rekisteröitiin 30. kesäkuuta 2024.
* MacGregor-liiketoiminta myytiin , ja kauppa saatiin päätökseen 31. heinäkuuta 2025.
* Hiabin jäätyä Cargotecin ainoaksi liiketoiminta-alueeksi, yhtiön varsinainen yhtiökokous hyväksyi 26. maaliskuuta 2025 yhtiön nimen muuttamisen Cargotec Oyj:stä Hiab Oyj:ksi. 
* Hiabin osakkeiden kaupankäynti Nasdaq Helsingissä alkoi 1. huhtikuuta 2025. 

## Cargotecin historia
Kone Oyj osti vuonna 2002 toisen suomalaisen pörssiyhtiön, Partek Oyj:n, osakekannan ja vuonna 2004 ruotsalaisen laivojen lastinkäsittelylaitteita valmistavan MacGregor International AB:n sen ruotsalaisilta omistajilta Gambrolta ja Industri Kapitalilta. Kone Oyj jakautui vuonna 2005 kahdeksi uudeksi yhtiöksi, Cargotec Oyj:ksi ja uudeksi Kone Oyj:ksi. Tuolloin Cargotec-yhtiöön siirrettiin Partekin kuormankäsittely- ja kontinkäsittely-toimialat sekä MacGregor-yhtiön liiketoiminta. Partek oli käyttänyt kuormankäsittelytoimialastaan nimitystä Partek Cargotec.

Englannista lähtöisin oleva MacGregor on palvellut varustamoita, laivayhtiöitä ja telakoita vuodesta 1937. Kone oli hankkinut MacGregorin ensimmäisen kerran vuonna 1983 ja yhdistänyt sen aiemmin hankkimansa *Navire Cargo Gear Oy*:n kanssa MacGregor-Navire-toimialaksi. Kone myi tämän toimialansa vuonna 1993 ruotsalaiselle pääomasijoitusyhtiö *Incentivelle*, joka yhdisti sen *Hägglunds Marinen* kanssa MacGregor International AB:ksi. Incentivestä tuli myöhemmin Gambro. Se myi 60 prosenttia MacGregorista vuonna 1998 Industri Kapitalille. Cargotec osti globaalin laivojen lastinkäsittelylaitteita toimittavan MacGregor International AB:n vuonna 2005 vahvistaakseen Cargotecin lastinkäsittelytarjontaa. 2000-luvulla yritysostot ovat kasvattaneet MacGregoria.

Kalmar alkoi muotoutua vuonna 1997, kun Partek Oyj osti Suomen valtiolta Oy Sisu Ab:n. Samana vuonna Partek hankki osake-enemmistön ruotsalaisesta kontinkäsittelylaitteita valmistavasta Kalmar Industries AB:stä. Vuonna 2013 Cargotec avasi Tampereella teknologia- ja osaamiskeskuksen, jossa Kalmar panostaa energiatehokkaiden, turvallisten ja älykkäiden koneiden sekä automaatioratkaisujen kehittämiseen.

Partek osti Multilift-ryhmän vuonna 1977. Tätä voidaan pitää Cargotecin Hiab-liiketoiminnan alkuna. Vuonna 1985 Partek osti Hydrauliska Industrier AB:n ja Jonsered-puutavaranosturit. Muutama vuosi myöhemmin Partek hankki Fiskarsin puutavaranosturiliiketoiminnan. Useat yritysostot vuonna 2000 vahvistivat kuormankäsittelytoimintaa. Vuonna 2004 Hiab-nimi otettiin käyttöön koko Cargotecin kuormankäsittelyliiketoiminnalle.

Lokakuussa 2020 ilmoitettiin, että Cargotec ja Konecranes suunnittelevat yhdistymistä. Ilmoituksen myötä molempien yrityksien osakkeet pörssissä lähtivät yli 10 prosentin nousuun. Yhdistymisen odotettiin tapahtuvan vuoden 2022 ensimmäisen vuosipuoliskon loppuun mennessä. Britannian kilpailuvirasto CMA kuitenkin esti Cargotecin ja Konecranesin yhdistymisen.

Fuusion peruuntumisen jälkeisenä päivänä Cargotec päivitti strategiaansa, jossa keskityttiin kasvuun kannattavissa ydinliiketoiminnoissa Kalmarissa ja Hiabissa. Vuoden 2022 tilinpäätöksen ja kevään 2024 yhtiökokouksen välillä Cargotec pohti vetäytymistä Kalmarin raskaista satamanostureista ja kuuluisiko MacGregorin jatkossa Cargotecin portfolioon.  Kalmarin ja Hiabin liiketoimintojen eriyttäminen kahdeksi itsenäiseksi yhtiöksi tuli selvitettäväksi. Samaan aikaan kommentoiden, että Cargotec keskittyy MacGregoria koskevan ratkaisun löytämiseen vuoden 2024 aikana

Kalmar-liiketoiminta-alue päätettiin eriyttää itsenäiseksi pörssilistattavaksi Kalmar Oyj -yhtiöksi. Kaupankäynnin Kalmarin B-sarjan osakkeilla alkoi Helsingin pörssissä 1. heinäkuuta 2024.  Toukokuussa 2024 Cargotec kertoi myös, että aikeena olisi myydä MacGregor. Myynnin ja Kalmarin eriyttämisen jälkeen Cargotec muuttaisi nimeksi Hiab. Tuolloin toimitusjohtajaksi vaihtuisi Hiabin Scott Phillips.

## Omistus
Hiabin suurimmat osakkeenomistajat 31.12.2025 olivat:

# Wipunen varainhallinta Oy (Ilkka Herlinin sijoitusyhtiö) – 14,13&nbsp;%
# Mariatorp Oy (Heikki Herlinin sijoitusyhtiö) – 12,27&nbsp;%
# Pivosto Oy (Ilona Herlinin sijoitusyhtiö) – 10,73&nbsp;%
# Koneen Säätiö Sr – 3,00&nbsp;%
# Keskinäinen työeläkevakuutusyhtiö Varma – 2,48&nbsp;%
# Keskinäinen Eläkevakuutusyhtiö Ilmarinen – 2,39&nbsp;%
# Keskinäinen Työeläkevakuutusyhtiö Elo – 1,46&nbsp;%
# Sijoitusrahasto Sr Evli Suomi Pienyhtiöt – 0,90&nbsp;%
# Valtion Eläkerahasto – 0,85&nbsp;%

## Toimitusjohtajat
Keväällä 2026 Hiabin toimitusjohtajana toimii Scott Phillips. Häntä ennen seuraavat henkilöt ovat toimineet Cargotecin toimitusjohtajina:

* 2023–2025 Casimir Lindholm
* 2013–2023: Mika Vehviläinen
* 2006–2013: Mikael Mäkinen

## Lähteet

## Kirjallisuutta
*

## Aiheesta muualla

* Hiabin verkkosivut